૨૧મી નવેમ્બર ૨૦૦૬ના રોજ મુંબઈ જવાનું થયું. જે દિવસે યાને ૧૬મી નવેમ્બર ૨૦૦૬ના રોજ મુંબઈ એરપોર્ટે ઉતર્યો હતો ત્યારે સોરઠીયા પ્રજાપતિ સમાજનાં કાર્ય્કર્તા અને મારા મિત્ર વિનોદભાઈ પ્રજાપતિ સમાજના કાર્યકર્તાઓ સાથે એરપોર્ટે સન્માન આપવાના હતા પણ સંજોગોને કારણે એ શક્ય થયું ન હતું તો તેઓ કાર્યકર્તાઓ સાથે નવસારી આશ્રમે આવી મારૂ સન્માન કર્યું હતું. તેમ છતાં વિનોદભાઈની ઈચ્છા હતી કે હું તથા કમુ મુંબઈના કુંભારવાડે જ્ઞાતિજનો તેમજ સમાજ કાર્યકર્તાઓની મુલાકાત લઈ સૌને આનંદીત બનાવે. વિનોદભાઈ સાથે મુંબઈ શહેરમાં આવેલ એક મોટા કુંભારવાડ વિસ્તારે જવાનું થયું. માટીકામ નજરોનજર જોયું તેમજ મહિલામંડળના કાર્યકર્તાઓ તરફથી કંઈક માટીની ચીજ પણ ભેટરૂપે પણ મળી. અને વિનોદભાઈના ઘરે સાંજનું જમવાનું પણ થયુ. વિનોદભાઈ સાથેની ઓળખાણ ૧૯૯૮-૯૯ના સમયગાળા દરમ્યાન થઈ હતી. એમણે ૧૯૯૭માં અગ્નિચક્ર નામનું માસીક શરૂ કર્યુ ત્યારે એ માસીક મને મોકલતા હું આજીવન ગ્રાહક બન્યો હતો અને એમની સાથે પત્ર વ્યવહાર કરતાં મિત્રતા વધી હતી. વિનોદભાઈ પ્રથમવાર રૂબરૂ મળી એક ભાઈને મળ્યાનો આનંદ અનુભવ્યો. વિનોદભાઈના આગ્રહથી દ્વારકા અને સૌરાષ્ટ્રનો પ્રવાસ નક્કી થયો હતો. દ્વારકામાં સોરઠયા પ્રજાપતિ સમાજના કાર્યકર્તાઓ તરફથી કુલહાર-સન્માન થયું. ત્યારબાદ, જુનાગઢના અખિલ ગુજરાત પ્રજાપતિસંઘ દ્વારા બંધાયેલ પ્રજાપતિ ભવનમાં રહેવાનું થયું અને ત્યાંના દેખરેખ રાખનાર શ્રી રસીકભાઈ પ્રજાપતિ સાથે ઓળખાણ થઈ અને જ્યારે રાજકોટ ગયા ત્યાં સંઘના એક કાર્યકર્તા શ્રી વસંતભાઈ ચૌહાણને મળવાનું થયું. આ પ્રમાણે અનેક પ્રજાપતિ જ્ઞાતિજનો સાથે ઓળખાણ થઈ.